I ka wā i pau ai ko **Kamiki** lāua ʻo **Makaʻiole** **mākaʻikaʻi** ʻana i nā **Kailua** a me nā **ʻōlohe** o laila ma ka hoʻokō i ke kauoha nui a ko lāua kupuna wahine ʻo **Kauluhenuihihikoloiuka**, hoʻomau akula kā lāua **hele** a hōʻea aku i **Kahōʻea**, **Kona**. Pau nō ka hana i **Kahōʻea**, haʻalele lāua iā laila a hōʻea i **Hōnalo** mā, kahi i **hoʻokipa** ʻia ai e nā mākua o **Kāināliukūkohulani**, ka uʻi **poʻokela** o ia ʻāpana: kālua ʻia ka puaʻa a me nā **ʻīlio nahu maka ʻihi peke hānaiahuhu**, nā iʻa **lāwalu** ʻono, a me nā **luhiehu** ʻē aʻe e **paheʻe** ai ka puʻu ke moni iho, a kiʻi ʻo **Keahiolo**, ke kahuna, i ka ʻawa i uka o **Keauhou** no ka poʻe a pau keu hoʻi ke aloaliʻi o **Hōnalo**. Ma ka hoʻokipa malihini o ka wā ma mua, he mea nui ka lako o ka ʻai a me ka ʻawa e nanea ai ka poʻe a pau.

Iā **Keahiolo** i hoʻi ai, a loaʻa ka ʻawa iā **Kamiki**, ʻo kona **hao** akula nō ia i ka **mama** i ka ʻawa a piha nā ʻ**olo**. He wai ʻauʻau nō ko **Kamiki** mama ʻana aku i ka ʻawa na ka poʻe a piha nā ʻ**olo**. I ka wā i mākaukau ai, ua **ʻuī lomi lima** ʻia akula ka wai a **kū** i nā **ʻapu**. A mākaukau nā **ʻapu**, **hao** ʻo **Kamiki** i ka inu; ʻo ka **ʻiʻo** nō naʻe o ua ʻawa nei, ʻo ia ke **oka** o ka ʻawa i **mama** ʻia. Pau ko **Kamiki** inu ʻawa ʻana, ʻai ʻia ka puaʻa a me nā mea ʻē aʻe a pau i hoʻomākaukau ʻia. I ka wā i ʻona ai, ua hāʻule ihola ka poʻe a hiamoe ma ka **hālau** **auolo** nui o **Hōnalo**, he hālau kālai waʻa hoʻi.

I ka poʻe e **hiʻolani** ana i ka **hālau** **auolo** o **Hōnalo**, ua **hoʻōho** ʻia e ko waho ka hōʻea ʻana o nā kūkini a nā aliʻi o **Keauhou**, ʻo **Kuhia** me **ʻOulu** ko lāua mau inoa, no ka **hopu pio** ʻana iā **Kamiki** lāua ʻo **Makaʻiole**. Iā **Kamiki** mā i lohe aku ai, e ʻeleu ana ko loko poʻe e puka i waho. No ko **Kamiki** mā **minamina** ʻana naʻe i ka hoʻokipa maikaʻi ʻia e ko **Hōnalo** mā poʻe, **pāpā** ʻo **Kamiki** mā, ʻaʻole e puka kekahi i waho, na lāua nō ka pilikia e hoʻoponopono aku. I ka wā o **Kamiki** lāua ʻo **Makaʻiole** i hui ai me **Kuhia** lāua ʻo **ʻOulu**, hoʻoholo ʻia akula ka hoʻopāpā, ʻo ia ka mea e pau ai ka manaʻo **hopu pio**; no laila, ʻo ka hoʻopāpā akula nō ia o **Kamiki** mā me lāua.

I ka **hahana** o ka hoʻopāpā, he **hoʻolele pōhaku** ka **leʻaleʻa**. **Hoʻolele** mua ʻia ka pōhaku a **ʻOulu** me ka manaʻo ikaika, e pā nō ʻo **Kamiki**, ua hoka naʻe i ka hala ʻana iā **Kamiki**. I ka hoʻāʻo ʻana a ʻelua, hoʻolele hou ʻia ka pōhaku a **ʻOulu** me ka manaʻo, e pā ʻiʻo nō ʻo **Kamiki**; eia nō naʻe, lele aʻela ʻo **Kamiki** i ka paia me he manu ala, pūʻiwa ana ʻo **ʻOulu** lāua ʻo **Kuhia**, a **ʻōpā** ʻia ihola nā kūkini ʻelua a paʻa, a **make i ka hilahila**. No ko lāua hāʻule ʻana ihola iā **Kamiki** mā, ua ʻōlelo ʻia, he **make hanohano** ʻana ia, ʻoiai, he make ma ka hoʻāʻo i ko lāua ʻike ma ko lāua ʻoihana i aʻo ʻia ai, ʻaʻole he **make hōhē**, i ka hoʻāʻo mua ʻole i ka ʻike. No ka hanohano o ka hoʻāʻo ʻana, noi ʻo **Kamiki** iā **Hōnalo** mā, ʻaʻole e **waha ʻā** ʻia aku nā kūkini.

I ka wā i pau ai kā **Kamiki** mā mau ʻōlelo, **hīpuʻu** ʻia akula nā kūkini a paʻa i ke kaula, a hūnā ʻia no ka make ma ke ana ʻo **Keanawai**, aia i uka o **Hōnalo** i loko o ke ʻamaʻumaʻu, ka **uluʻōhiʻa**, a me ka uluhe; ʻo **Keanawai** nō ko lāua wahi noho mau i **hopena māinoino** o ka **hāʻule pio** ʻana iā **Kamiki** mā. No ka **hānai** like ʻia o **Kamiki** lāua ʻo **Makaʻiole**, no kahi ka pilikia, na kahi ka hoʻoponopono ʻana. ʻO nā mea a pau e **kupu** aʻe ana i waena o lāua, na lāua nō i hoʻoponopono ma ke aloha i kekahi, ʻo ia hoʻi, ma ka mea a **Kamiki** e hana ai, ua **pono** nō ia hana iā **Makaʻiole**; a ma kā **Makaʻiole** e noi ai iā **Kamiki**, he hoʻokō ʻia aku me ka **ʻauʻa** ʻole; pēlā ihola lāua mai ka hānau ʻana a hiki i ka nui ʻana, he hana **kōkoʻolua** maoli nō.

No ke **eo** ʻana o ka lanakila iā **Kamiki** mā, mālama ʻo **Hōnalo**, ke aliʻi o ia ʻāpana–ʻo ka makua kāne hoʻi o ke kamāliʻi wahine ʻo **Kāināliu**–he **ʻaha pāpāiaʻawa** no Kamiki mā. He **ʻaha pāpāiaʻawa** kēia i hoʻohanohano ʻia ai ʻo **Kamiki** mā, no laila, he nui ka ʻawa i hoʻomākaukau ʻia: he mau **walu** ka nui o ka ʻawa i pau i ka hoʻokahi **mama** ʻana a **Kamiki**, a piha he 10 **haona**, a he 10 ʻ**olo**; ʻo ka **hoʻopāhaʻohaʻo** ʻia ihola nō ia o **Hōnalo** e kēia mama **akua** ʻana o **Kamiki**.

No ka **hao** ʻana o ka poʻe i ka inu i ka ʻawa, ua hāʻule ka nui poʻe i ka **ʻona** i ka ʻawa koe ʻo **Kamiki** me **Makaʻiole** no ko lāua **akua** ʻana. He pō hoʻopāpā **ʻūniki** nō ua pō nei e **ʻaha pāpāiaʻawa** nei ka poʻe no ka **pā aʻo lua**, **kākā lāʻau**, a **nou pōhaku**, na **Lehuʻula**, ke kumu aʻo haʻihaʻi, lāua ʻo **Puʻuohau**, ke kahuna, o ia ʻāpana. Ua kono ʻia akula ka poʻe ʻike a akamai i nā hana leʻaleʻa kahiko; ma ke kono ʻana, hoʻokaʻawale ʻia ua poʻe akamai leʻaleʻa nei a me ka poʻe ʻohana pili i hōʻea aʻela i ia pō. ʻO ka poʻe haumāna i **ʻailolo** ʻia ka ʻike aʻo lua, haʻihaʻi, a kākā lāʻau, ʻo **Kāināliu**, ʻo **Kahakuwai**, a me **Kawainui** ko lākou mau inoa. He wā kūikawā kēia **ʻailolo** ʻana keu hoʻi ka wā **huʻelepo** no ka **ʻūniki** ʻana a **ʻailolo**, no ka mea, ʻo ia ka manawa **ʻeʻehia** a **kapu** loa. Ma waho o ka poʻe akamai leʻaleʻa a me ka poʻe ʻohana pili, kono pū ʻia na **Lehuʻula** nā ʻōlohe **lua** a **haʻihaʻi** ʻo **Honuaʻino** lāua ʻo **Kanāueue**, he mau aliʻi o **Kona**, a me nā keiki hanohano o ia pō, i kaulana i ka ʻike a me ka ikaika, ʻo **Kanāhāhā** lāua ʻo **Kaʻalapūʻali**, nā ʻālapa i kapa ʻia ʻo **“Nā Hau o Māʻihi,”** ʻaʻohe mea nāna e **hoʻopūhili** i ko lāua ikaika. He mau keiki lāua na nā aliʻi o ia ʻāpana ʻo **Māʻihiʻalakapuolono**, ka makuahine i kapu ai ʻo **“Nā Hau o Māʻihi,”** a ʻo **Lonoaipu** ka makua kāne. ʻO waena o ke kuahiwi ʻo **Hualālai** lāua ʻo **Maunaloa**–ma lalo o **Hainoa** lāua ʻo **Puʻulaʻalāʻau** e nānā akula i nā **“Hale a ʻUmi”** a me ke **“Ahu a ʻUmi”**–ko lāua wahi noho mau i holo i ke mele ʻia:

A ʻo **Kona** kuʻu home kulāiwi, kulāiwi

Hoʻoipo ʻia e nā hau anu o **Māʻihi**

Māhiehie i ka ʻili o ke kai, o ke kai

ʻO ka pohu laʻi mālie a **ʻEhu**

Hui:

Nani wale ʻo **Hualālai** i ka ʻiuʻiu, i ka ʻiuʻiu

Kū kilakila i ka hono o nā **Kona**

ʻAʻohe nō a he mea like me **Kailua**, me **Kailua**

Hoʻoipo ʻia e ke kai māʻokiʻoki, ua hiki nō

No ko **Kaʻalapūʻali** lāua ʻo **Kanāhāhā** noho kaʻawale loa ʻana i uka, pēlā lāua i **pepehi** ai i nā kānaka he nui wale me ka ʻike a lohe ʻole ʻia, a pēlā pū ko lāua ʻano a kūlana. Aia pū ma kahi kaʻawale loa ko lāua kupuna wahine ʻo **Kalālākaukoloikekualono**; a iā ia e makemake ai iā lāua, i **“Nā Hau o Māʻihi,”** e nānā i nā leʻaleʻa o kai, kāhea ʻo ia penei:

E ala e nā Hau o **Māʻihi**

E ala e nā **ʻālapa** o ka ʻEkua

E ala e ka Nāulu

E ala e ka hē Kuawa

E iho e ke Kūhonua

E iho e ke Mālua

E iho e ke Kēwai

E iho e ke Kēhau

E iho e aʻu kama i ka **hei**

E aʻu kama i ke **kualono**

E aʻu kama i ke **kuahiwi**

Kuamauna lā

I holohia e ka hau

Anuanu, **koʻekoʻe** **koʻoū**

Paʻi wale lā, puni

I ka hoʻomaka ʻana o ka pō leʻaleʻa, ua lawelawe ʻia nā hana ʻailolo maʻamau o ke au kahiko: ua **moʻa** ka ihu o ka puaʻa a me ka iʻa ʻula a ua mākaukau pū ka ʻawa i kiʻi ʻia na **Puʻuohau**, ke kahuna. I ka wā i pau ai, hoʻomaka nā **leʻaleʻa hoʻoikaika kino**, ʻo ia hoʻi ka wā e **wae** ʻia ai nā haumāna puka pono a ʻike ʻia e ke kumu ka loaʻa o ka ʻike ma nā mea i aʻo ʻia e lilo ai he **makamaka kaua**, **ʻālapa**, a **koa kaulana paʻa ʻāina**. I nā hana leʻaleʻa hoʻomaka e holo ana, e nanea ana ʻo **Kamiki** lāua ʻo **Makaʻiole** me **Kāināliu**. He ʻekolu poʻe mai loko mai o ka poʻe i puka: ʻo **Kahakuwai**, ʻo **Waiʻio**, ke keiki a **Kalukalu** lāua ʻo **Nāwāwā**, a me **Keʻekeʻe**, ke keiki a **Honuaʻino** lāua ʻo **Kanāueue**, ke kaikunāne o **Kamokulehua**, a ʻo lākou ka poʻe i **pana** ʻia ai nā ʻāina e like me **Kahakuwai** i uka o **Kāināliu**; a me **Waiʻio**, he mau pūnāwai i uka o **Kalukalu e waiho mai nei a hiki i kēia lā**.

I mea e hōʻike ʻia ai ko lākou nei mākaukau i ka hoʻopāpā, ua kū pākahi mai ʻo **Kahakuwai**, **Waiʻio**, a me **Keʻekeʻe**, e hoʻopāpā me **Kamiki** lāua ʻo **Makaʻiole**, me ka manaʻo, e **pā** nō lāua i ke **kuhihewa** ʻia o ka **pāpaʻu** o ko lāua ʻike. E like nō me ke kū pākahi ʻana mai o kēlā me kēia ʻōlohe, pēlā pū ka hāʻule ʻana i ka ikaika o **Kamiki** a me **Makaʻiole**. Kū mua ʻo **Kahakuwai**, ʻo ia ka ʻōlohe mua e hoʻāʻo i kona ʻike me ka manaʻo, e pā nō ʻo **Kamiki** mā iā ia, ua hālāwai nō naʻe ʻo ia me ka **hoka** e like me nā kūkini ʻo **ʻOulu** a me **Kuhia**. No ka **hāʻule pio** ʻana o **Kahakuwai**, kū ʻo **Waiʻio** e hoʻāʻo i kona ʻike, hālāwai pū akula naʻe ʻo ia me ka **hoka** e like me **Kahakuwai**. No ka **hāʻule pahū** ʻana ona, kū ʻo **Keʻekeʻe** a hoʻopāpā, a ʻo ia pū ma ka hālāwai me ka hopena **hoka** o nā mea mua ʻelua.

No ka **hāʻule pahū** ʻana o nā ʻōlohe ʻakahi nō a **ʻailolo** ʻia, **uluhua** aʻela ʻo **Lehuʻula**; no laila, **hoʻolale** ʻia akula ʻo **Kanāhāhā** lāua ʻo **Kaʻalapūʻali** e kū mai a hōʻike i ko lāua mea i kaulana ai, a ua ʻoiaʻiʻo nō ka ʻōlelo ʻana ʻo, “ʻO nā ʻālapa maka hiaʻā moe ʻole o nā kalo uē hone o **Māʻihi**.” Lele mua ʻo **Kanāhāhā** ma ka hopu ʻana; i ia hopu ʻana nō, ua hala ʻo **Kamiki** no ka **paheʻe** a loaʻa ko lāua mau manamana lima iā **Kamiki**. I ka wā i loaʻa ai, ʻo ka **hāwele lua** ʻia ihola nō ia i ka **ʻai** ʻo “Piliakuapaʻa.” No ka paʻa ona ma ka hopu ʻana, ua lilo ʻo ia he mea pāʻani na **Kamiki** lāua ʻo **Makaʻiole** i ka nānā ʻana aku. No kēia loaʻa ʻana iā lāua, ua hū aʻe ka **lena**, no ka mea, ʻaʻole loa ʻo ia i manaʻo, e **hāwele lua** ʻia ana i ka **walewale** o kona mau manamana lima; a ʻo ia hemahema ka mea ona i paʻa ai iā **Kamiki**, a ʻo ke anaina pū hoʻi i ke **kāhāhā** pū o ka naʻau.

No ka hāʻule ʻana o **Kanāhāhā**, lele ʻo **Kaʻalapūʻali** ma ka hopu iā **Kamiki**; ua hālāwai nō naʻe me ka **hoka** iā **Kamiki** i lele aʻe ai a kū i ka puka o ka hale. No ka paʻa ʻole ona e like me **Kanāhāhā**, ua **uluhua** aʻela ʻo **Kaʻalapūʻali**; ma ia wā naʻe i ʻike ai ʻo **Kamiki** he ʻōlohe ikaika lua ʻole ʻo **Kaʻalapūʻali**, no ka mea, inā no kona akamai, makaʻala, ʻeleu, a aho loa, inā nō paha ua **ʻōpā** ʻia e **Kaʻalapūʻali**. Hoʻāʻo hou ʻo **Kaʻalapūʻali** ma ka hopu iā **Kamiki**, eia nō naʻe, no ka pōkole o kāna kiʻina i **hāwele** ʻia ai e **Kamiki**; i ia wā pū nō i **lauahi** ai ka wela o nā ʻōlohe o ka hālau a lele ma ke kauoha a **Lehuʻula** me **Puʻuohau** e hopu aku a kūpeʻe iā **Kamiki**, no ka **hāʻule pahū** ʻana o “**Nā Hau o Māʻihi”** iā Kamiki.

ʻO **Lehuʻula** ka mua i ka **holokikī** e kūpeʻe iā **Kamiki**; a iā ia i holo ai, moe hikiwawe ʻo **Kamiki** a **walawala pahū** ana ʻo **Lehuʻula** ma ka puka, a pau i ka **hāwele lua** ʻia e **Makaʻiole**. No ka paʻa o **Lehuʻula**, **nou** ʻo **Puʻuohau** i ka **ʻeho** iā **Kamiki**; a hala ka **ʻeho pōhaku** iā **Kamiki**, ʻo ke kauoha akula nō ia o **Puʻuohau** i nā ʻōlohe o ka hale e **lawalawa kuʻi** iā **Kamiki** lāua ʻo **Makaʻiole**. Lele aʻela nā **pīkoi** me ka manaʻo, e paʻa nō ʻo **Kamiki** lāua ʻo **Makaʻiole**, ua hālāwai hou nō naʻe me ka **hoka** i ka lilo ʻana o nā **pīkoi** he mea ʻole iā lāua, he mea pāʻani wale ʻia nō na **Kamiki** lāua ʻo **Makaʻiole**.

I ka hopena, hoʻākoakoa ʻia ka poʻe a pau i kahi hoʻokahi i pau i ka **hāwele lua** ʻia e **Kamiki** lāua ʻo **Makaʻiole**, a pane akula ʻo **Kamiki** ma ka ʻōlelo ʻana penei, “Inā he ʻike kō akua ʻeā, inā ʻaʻole ʻoe e paʻa i ka **hāwele** ʻia.” Aloha aku ʻo **Kamiki** lāua ʻo **Makaʻiole** iā **Kāināliu** i kona ʻoluʻolu **waipahē**, waiho ʻia akula ka poʻe i pau i ka **hāwele lua** ʻia, hoʻouna ʻia ʻo **Keahiolo** iā **Kapukalua** i **ʻApoʻula** e noho ai, a hoʻomau akula kā lāua **hele**.